อนุทิน ห่วงคลายล็อกระยะ 2 คนไทยเริ่มการ์ดตก วอนทุกคนช่วยกันร่วมมือปฏิบัติตัวตามคำแนะนำป้องกันโรค ยังวางใจสถานการณ์โควิด-19 ไม่ได้จนกว่าจะมีวัคซีนป้องกัน
อนุทิน ห่วงคลายล็อกระยะ 2 คนไทยเริ่มการ์ดตก วอนทุกคนช่วยกันร่วมมือปฏิบัติตัวตามคำแนะนำป้องกันโรค ยังวางใจสถานการณ์โควิด-19 ไม่ได้จนกว่าจะมีวัคซีนป้องกัน นายอนุทิน ชาญวีรกูล รองนายกรัฐมนตรีและรัฐมนตรีวว่าการกระทรวงสาธารณสุข กล่าวว่า เมื่อวาน (17 พ.ค.63) ซึ่งเป็นวันแรกของการผ่อนปรนกิจการ/กิจกรรม ระยะที่ 2 ส่วนตัวเห็นภาพด้วยตาตัวเองตลอดทางที่ขับรถจากบ้านที่ จังหวัดสมุทรปราการ ผ่าน กทม. มายังกระทรวงสาธารณสุข จังหวัดนนทบุรี ตลอดทางผ่าน 3 จังหวัด ภาพที่เห็นคือคนเดินถนน นั่งท้ายรถกระบะไม่สวมหน้ากากอนามัย ซึ่งส่วนตัวเป็นห่วงและอยากให้ทุกคนปฏิบัติตามวิถีชีวิตใหม่ รักษาระยะห่างทางสังคม สวมหน้ากากอนามัยทุกครั้งเมื่อต้องออกจากบ้าน ต้องปฏิบัติตัวป้องกันโรคอย่างเคร่งครัดเหมือนตอนโควิด-19 ระบาดหนักอยู่เสมอ แม้จะผ่อนปรนบางกิจการ/กิจกรรม ก็ยังขอให้ประชาชนดูแลตัวเอง เลี่ยงการออกจากบ้านหากไม่จำเป็น เพราะสถานการณ์ยังวางใจไม่ได้จนกว่าจะมีวัคซีนป้องกันที่มีประสิทธิภาพ ส่วนกรณีการเปิดห้างสรรพสินค้าวันแรกเมื่อวาน แล้วพบห้างฯ แห่งหนึ่งย่านบางนา มีคนไปใช้บริการเกินจำนวนมากจนห้างฯ ต้องประกาศปิดให้บริการนั้น ถือว่าได้รับความร่วมมืออย่างดีกับผู้ประกอบการห้างฯ ที่ใช้ดุลยพินิจปิดเองโดยไม่ต้องมีคำสั่งจากภาครัฐ อย่างไรก็ตาม อยากให้เป็นความร่วมมือทั้งฝ่ายผู้ให้บริการและผู้รับบริการที่จะเลี่ยงไม่ทำให้เกิด หรือไปรวมตัวกันจนหนาแน่น รัฐบาลไม่อยากใช้มาตรการทางกฎหมายมาบังคับอิสรภาพประชาชน เพราะอยากให้เกิดการจ้างงานให้ประชาชนมีรายได้ จึงอยากขอความร่วมมือในการปฏิบัติตามคำแนะนำด้วย